ভিড়ে ঠাসা জনসভা। প্রত্যন্ত গ্রামে তিনি ভাষণ দিচ্ছেন। স্থানীয় কিছু সাংবাদিকের সঙ্গে বর্তমান প্রতিবেদকও। যা বলছেন তার কিছু বুঝলেও, বেশির ভাগটাই মাথার উপর দিয়ে চলে যাচ্ছিল।
কিন্তু উপস্থিত জনগণের উচ্ছ্বাস দেখে বুঝতে পারছিলাম, উত্তাপ বাড়ছে। তিনি হাত, মাথা নেড়ে, ঠোঁট চিপে, চোখের রাঙানিতে— মানে পুরো বাচনভঙ্গি দিয়েই উত্তাপ ছড়িয়ে দিচ্ছিলেন তাঁর সমর্থকদের মধ্যে।
এতটাই উত্তপ্ত হল তাঁর নিজের শরীর যে, অত ঠান্ডাতেও তাঁর নিজেরই গরম লাগতে শুরু করল। হাত দু’দিকে প্রসারিত করলেন, দুই শাগরেদ দু দিক থেকে এসে, খুলে নিলেন তাঁর লং কোট।
তিনি বিমল গুরুঙ্গ। এখন পালিয়ে বেড়াচ্ছেন গোর্খা জনমুক্তি মোর্চার সভাপতি। কিন্তু ২০১১-র আগের দার্জিলিঙের সেই সভার শেষে উপস্থিত জনগণের মুখে বিমল গুরুঙ্গকে নিজের পিতার সম্মান দিতেও শুনেছি। তাঁর প্রভাবের ছবিও বার বার দেখা গিয়েছে।
এহেন বিমল গুরুঙ্গকে ক্ষমতাচ্যুত করে তাঁর জায়গায় বিনয় তামাংকে বসাতে গিয়ে মমতা তাড়াহুড়োই করে ফেললেন বোধ হয়।

তাঁর কথায় দার্জিলিঙের বন্‌ধ তো উঠলই না, উল্টে বিনয় গৃহবন্দি হয়ে গেলেন। চলে গেলেন সরকারি নিরাপত্তার ঘেরাটোপে। 
আসলে মুখ্যমন্ত্রী বা অনেক রাজনৈতিক নেতা কিংবা আমরা সমতলের অনেকেই বুঝতে চাই না বা পারি না যে, গোর্খাল্যান্ডের আন্দোলন শুধুই উন্নয়নের জন্য নয়। এই আন্দোলন আত্ম পরিচয়ের আন্দোলন। ১০০ বছরেরও বেশি সময় ধরে জমে রয়েছে পৃথক রাজ্যের দাবি।

এই বিষয়ে অন্যান্য খবর

পুজোর মুখে বড় উপহার পেল বাংলা, নেপথ্যে মুখ্যমন্ত্রী মমতা বন্দ্যোপাধ্যায়
‘আত্মসমর্পণ’ গুরুঙ্গের, চিঠি মমতাকে। বিপদ বুঝে কী আবেদন মোর্চা প্রধানের


সেই আন্দোলন ভাঙতে মমতা একদিকে যেমন পুলিশি ব্যবস্থা জোরদার করেছেন, অন্যদিকে ‘ডিভাইড অ্যান্ড রুল’ নীতি প্রয়োগ করেছেন। লেপচা, তামাং প্রভৃতি উন্নয়ন বোর্ড তৈরি করেছেন গোর্খাল্যান্ডের দাবি যাতে আর না ওঠে।
মুখ্যমন্ত্রী বার বার দার্জিলিঙে গিয়ে উন্নয়নের বার্তা দিয়েছেন। মিরিক পুরসভায় ক্ষমতা এসেছে তৃণমূল কংগ্রেস। কিন্তু তাতেও শেষরক্ষা হয়নি। বন্‌ধ শুরু হওয়ার পর সব দলই মোর্চার পিছনে দাঁড়িয়ে যায়।
ভুলে গেলে চলবে না, দার্জিলিঙে এই পর্যায়ের আন্দোলনে কিন্তু প্রায় ১০ জন মারা গিয়েছেন। ইন্টারনেট পরিষেবা বন্ধ রাখতে হয়েছে। 

বিমল গুরুঙ্গের সঙ্গে বিনয় তামাং। (ফাইল চিত্র)
অর্থাৎ সোজা রাস্তায় কাজ হয়নি। এখন মোর্চা সভাপতি বিমল গুরুঙ্গ ও সম্পাদক রোশন গিরি পাহাড় ছাড়া। তবু বন্‌ধ ওঠেনি। বরং চোরাগোপ্তা গেরিলা আক্রমণ, বিস্ফোরণের মতো ঘটনা ঘটতে শুরু করেছে পাহাড়ে। 
বাইরের বিচ্ছিন্নতাবাদী শক্তিও যে পাহাড়ে কাজ করছে তারও প্রমাণ রয়েছে সরকারের কাছে। নেপাল-সিকিম-চিনের কাছে দার্জিলিঙের অবস্থানের কথা ভেবে কেন্দ্রীয় সরকার আপাতত সাহায্য করতে পারে রাজ্যকে। কিন্তু দিনের শেষে বিজেপি কিন্তু ছোট রাজ্যের পক্ষেই।
এই অবস্থায় পুরো আন্দোলন ‘নেতাহীন’ করে দিলে, বিপদ আরও বাড়তে পারার সম্ভাবনা রয়েছে। সুবাস ঘিসিং-কে সরিয়ে গুরুঙ্গের উত্থান কিন্তু আন্দোলনের মধ্যে দিয়ে হয়েছে। নরমপন্থীদের কিছু ভক্ত থাকতে পারে, কিন্তু পাহাড়ে কট্টরপন্থীদেরই গণ আবেদন রয়েছে। 
নির্বাচনের সময়ে ভোটের লাইনে দাঁড়ানো ভোটার হোক বা গাড়ির ড্রাইভার-যুবক বা সাধারণ ছাত্র-ছাত্রী— সবার মুখেই কিন্তু এক সুর শুনেছি, ‘‘গোর্খাল্যান্ড তো হোনা চাহিয়ে।’’
আপাতত আগুন ধামা চাপা দেওয়ার রাস্তা খুঁজতে হবে মুখ্যমন্ত্রীকে। তাড়াহুড়োতে কাজ হবে না। অন্যদিকে কিন্তু ছাইয়ের নিচে ‘গোর্খাল্যান্ডের আগুন’ জ্বলতেই থাকবে।